વડોદરા શહેરની આ શાળાની વાત જરાક અલગ છે, કારણ કે શાળાના શિક્ષકો અને પ્રિન્સિપાલ થકી શાળાને ઓળખ મળી છે. ગુજરાતના જાણીતા ગઝલકાર હનિફ સાહિલને કોઈ ઓળખની જરૃર નથી. તેવી જ રીતે આજે તેમના પુત્ર શકીલ પઠાણ પણ કોઈ ઓળખના મોહતાજ નથી. જેની પાછળનું મુખ્ય કારણ છે એમઇએસ હાઈસ્કૂલ, નાગરવાડા. આઝાદી પહેલાંની આ શાળામાં શકીલ જ્યારે પ્રિન્સિપાલ બનીને આવ્યા ત્યારે જ તેમણે નક્કી કરી લીધું હતું કે વડોદરા શહેરની આ સરકારી શાળાને મારે ટોચ પર લઈ જવી છે. હવે પ્રશ્ન હતો કે શરૃઆત કેવી રીતે કરવી, કારણ કે એકબાજુ સરકારી શાળા પ્રત્યે લોકોની રુચિ ઓછી હોય છે. બીજી બાજુ ખાનગી શાળાઓ સાથે કોમ્પિટિશન કરવાની. પણ બધાનો સહકાર મળે તો દરેક મુશ્કેલી દૂર થઈ શકે છે. એવું જ કંઈક બન્યું. ૧થી ૧૨ ધોરણની આ શાળામાં વિદ્યાર્થીઓને બેસ્ટ અને કંઈક અલગ મળે તે હેતુસર અનેક કાર્યક્રમો શરૃ કરવામાં આવ્યા. જેમાં ભૂલકાઓને એમની ભાષામાં શિક્ષણ આપવાનું શરૃ કર્યુંુ. રમત સાથે જ્ઞાન મેળવવાની રીત અહીં સાચા અર્થમાં સાર્થક કરવામાં આવી. હાલ શાળામાં અનેક સાંસ્કૃતિક પ્રવૃત્તિઓ કરવામાં આવે છે. સાહિત્યમાં રસ હોય તેવાં બાળકો માટે ખાસ પ્રકારનું સાહિત્યનું જ્ઞાન પીરસવામાં આવે છે. ઉપરાંત જે બાળક જેમાં પારંગત હોય તેમને તે ક્ષેત્રમાં આગળ વધવાની વ્યવસ્થા કરવામાં આવે છે. બાળકનો રસ જાણી તેમની મદદ કરવામાં આવે છે. અહીં નિયમિત રીતે ટેસ્ટ લેવામાં આવે છે. જે વિદ્યાર્થી નબળો હોય તેના પર વિશેષ ધ્યાન આપવામાં આવે છે. કોમ્પ્યુટર કલાસ, સ્માર્ટ ક્લાસ જેવી અદ્યતન સુવિધાઓ પણ છે. ઉપરાંત પીવા માટે શુદ્ધ પાણી, રમવા માટે મેદાનની પણ વ્યવસ્થા છે. મહિનાના અંતે કોઈ એક ક્ષેત્રની સેલિબ્રિટીને બોલાવીને બાળકો સાથે તેમની મુલાકાત કરાવવામાં આવે છે. ખાસ વાત એ છે કે આ શાળા વડોદરા શહેરની વચ્ચોવચ હોવા છતાં પણ અનેક સરકારી શાળાઓ માટે તે પ્રેરક બની રહી છે.